Dacă locuința are nevoie de o renovare completă, inclusiv schimbarea instalațiilor, atunci suma ajunge la zeci de mii de euro. Manopera este cea mai costisitoare și ajunge să fie cât jumătate din prețul total al lucrării. Motivul principal: lipsa de meseriași.
Cine vrea să își renoveze apartamentul trebuie să se înarmeze cu răbdare și să aibă alocat un buget consistent. Prețul materialelor de construcții este dublu față de acum trei ani, iar manopera s-a scumpit cu 20% doar în ultimul an.
"Partea de manoperă și materiale poate ajunge între 10.000 și 20.000 de euro strict pentru o renovare interioară", a declarat Gabriel Radovici, director într-o firmă de renovări.
Cu cât locuința este mai mare, și nota de plată crește. Cel mai mult costă mâna de lucru. Din această cauză, tot mai mulți români au ajuns să își renoveze singuri locuințele.
În ultimul an, prețul la fier beton a crescut cu 15%, polistirenul s-a scumpit cu 8% și cimentul cu 5%, iar materialele de lux folosite pentru finisaje s-au scumpit cu 20%.